May 09,2018
భారత్‌లో పెరుగుతోన్న నిరాశావాదం!
ముంబయి: ప్రతికూల పరిస్థితుల నేపథ్యంలో భారత్‌లో వ్యాపార ఆశావాదం క్రమంగా దిగజారుతూ వస్తోంది. 2018 మొదటి త్రైమాసికంలో భారత్‌లో వ్యాపార ఆశావాదం మరింతగా దిగజారిందని గ్రాంట్‌ థోర్న్‌టన్‌ ఇంటర్‌నేషనల్‌ బిజినెస్‌ రిపోర్ట్‌ తాజాగా వెల్లడించింది. ఈ ఏడాది జనవరి-మార్చి మధ్య కాలానికి గాను వ్యాపార ఆశావాదంలో భారత ర్యాంకింగ్‌ 6వ స్థానానికి పడిపోయినట్టుగా ఈ సంస్థ వెల్లడించింది. కేంద్రంలో కొత్త ప్రభుత్వం అధికారంలోకి వచ్చిన 2014 నుంచి వ్యాపార ఆశావాదం విషయంలో భారత్‌ అగ్రస్థానంలో ఉంటూ వచ్చిందని.. అయితే 2017 మూడో త్రైమాసికం నుంచి పరిస్థితిలో మార్పు వచ్చిందని ఈ నివేదిక పేర్కొంది. డాలరుతో రూపాయి విలువ క్షీణిస్తుండడం, చమురు ధరలు పెరుగుతుండడం సెంటిమెంట్‌ను దెబ్బతీస్తున్నట్టుగా ఈ నివేదిక వివరించింది. దేశంలో ప్రధానంగా నిరుద్యోగం, లాభదాయకత తగ్గడం, కొనుగోలు ధరలు పడిపోవడం, ఎగమతుల అంచనాలు దిగజారతుండడం తదితర అంశాలు నిరాశావాదాన్ని పెంపొందిస్తున్నాయని నివేదిక విశ్లేషించింది. ఇదే కాలంలో ప్రపంచ వ్యాప్తంగా వ్యాపార ఆశావాదం అల్‌టైమ్‌ గరిష్టానికి చేరినట్టుగా తెలిపింది. ఈ ఏడాది మొదటి త్రైమాసికంలో ప్రపంచ వ్యాపార ఆశావాదం అత్యధికంగా 61 శాతంగా నమోదు అయినట్టుగా వివరించింది. గడిచిన 15 ఏండ్లలో ప్రపంచ వ్యాపార ఆశావాదం ఈ స్థాయికి పెరగలేదని థోర్న్‌టర్‌ వెల్లడించింది. గడిచిన మూడు త్రైమాసికాల కింద నుంచి భారత్‌లో వ్యాపార ఆశావాదం తగ్గుతూ వస్తోందని.. మరీ ముఖ్యంగా మధ్యశ్రేణి వ్యాపారాల్లో ఈ భావన అధికంగా కనిపిస్తున్నట్టుగా థోర్న్‌టన్‌ ఇండియా ఎల్‌ఎల్‌పీ సంస్థ సీఈవో విశేష్‌ సి చాందియోక్‌ తెలిపారు. విధానకర్తలు ఈ విషయాన్ని గమనిస్తున్నారనే తాము భావిస్తున్నామని వెల్లడించారు. చమురు ధరలు పెరుగుతుండడం రానున్నది ఎన్నికల సంవత్సరం నేపథ్యంలో రానున్న రోజుల్లో ఆర్థిక వ్యవస్థలో కొంత ఒడుదొడుకులకు అవకాశం ఉన్నట్టుగా అభిప్రాయపడ్డారు. ఎగుమతుల ఆధారిత వ్యాపారాలకు రానున్న కాలంలో మంచి రోజులు వచ్చే ఆవకాశం ఉందని పేర్కొన్నారు. మార్కెట్లు పడిపోయినంత మాత్రాన భారతీయ మదుపరులు బెంబేలెత్తి స్టాక్స్‌ను విక్రయించాల్సి అవసరం లేదని అన్నారు.
మీ స్నేహితులకు రికమెండ్ చెయ్యండి